text: Esbjerg-app skal spotte modermærkekræft
  10 august 2015 kl. 19.16
  Det Esbjerg-baserede IT-firma Teleskin har udviklet en app, der kan scanne huden for mistænkelige modermærker.
  4000 gange hen over weekenden er appen SkinScan fra Teleskin blevet downloadet, selvom appen kun lige er blevet lanceret, skriver DR Syd. Appen gør det muligt at scanne et modermærke, hvorefter applikationen sammenligner modermærket med en billeddatabase, som vurderer om modermærket ser mistænkeligt ud.
  - Det er meget i tråd med trenden omkring den mobile sundhed, der er ved at opstå. I bund og grund går det jo ud på at reagere i tide, siger Søren Ankerstjerne, der er bestyrelsesformand i Teleskin, der står bag appen, til DR Syd.
  Søren Ankerstjerne understreger samtidig, at programmet er et hjælpeværktøj, hvorfor man skal søge læge, hvis man finder mistænkelige modermærker.
  